Lasbrief dalk vir Zuma se seun uitgereik – praag.co.za
Lasbrief dalk vir Zuma se seun uitgereik
Die Sunday Independent het berig dat 'n lasbrief vir Edward Zuma (39) uitgereik is nadat hy glo versuim het om onderhoud te betaal en in die hof te verskyn ten spyte van dagvaardings wat hy ontvang het.
Die polisie in KwaZulu-Natal kon Sondag nie bevestig die lasbrief vir die inhegtenisneming van pres. Jacob Zuma se oudste seun uitgereik is nie.
Die lasbrief is glo op 23 Junie in die Pietermaritzburg-onderhoudhof uitgereik en die polisie het dit in Durban-Noord, waar Edward se huis is, bedien.
"Ons kan eers môre [Maandag] volledige besonderhede verskaf," het maj. Thulani Zwane, woordvoerder van die polisie, aan die koerant gesê. Hy het bevestig die polisie sal bepaal of 'n lasbrief uitgereik is en aan die polisiestasie oorhandig is. "Ek het met die stasiebevelvoerder gepraat wat nie dadelik daarvan kennis gedra het nie."
Edward Zuma het glo aan die Sunday Independent gesê hy weet glad nie van die dagvaardings of die lasbrief vir sy inhegtenisneming nie.
Skrywer praagGepubliseer op 26 Januarie 2015 Kategorieë Nuus, Suider-AfrikaSleutelwoord dagvaardings, hofverskyning, Jacob Zuma, lasbrief, onderhoud